Ruslan Sharipov. Ruslan Tagirovich Sharipov (1966-yil 10-sentyabr, Samarqand, Oʻzbekiston SSR — 2020-yil 28-iyul, Toshkent, Oʻzbekiston) — oʻzbekistonlik bastakor, musiqachi, qoʻshiqchi, qoʻshiqnavis, produser. Oʻzbekistonda xizmat koʻrsatgan artist (2000). Koʻplab oʻzbek qoʻshiqchilari uchun qoʻshiqlar yozgan va musiqalar bastalagan. Turli yillarda „Bayt“, „Bolalar“, „Setora“ guruhlarining tashkil topishida hissa qoʻshgan. „Xoʻja“, „Shahzod“ guruhlari uchun qoʻshiqlar yozgan. Yulduz Usmonova, Dildora Niyozova bilan duetlar kuylagan. Laylo Aliyeva, Bonu kabi sanʼatkorlarga kompozitsiyalar yaratib bergan. Shaxsiy hayoti. Ruslan Sharipovning birinchi xotini qoʻshiqchi Nargiz Zokirovadir. Ular Sharipovning konsertida tanishib qolishgan, soʻngra turmush qurishgan. Nargiz Zokirova homiladorlik paytida Ruslan Sharipov gastrolga ketib, unga xiyonat qilgan. Nargiz Zokirova bu xiyonatni kechira olmagan, ular ajrashishgan. Ulardan bir nafar Sabina ismli qiz farzand tugʻilgan. Ruslan Sharipovning ikkinchi turmushi ham ajrashish bilan tugagan. Ikkinchi turmushdan Kamila va Yasmina ismli ikki nafar qizi bor. Onasining vafotidan soʻng (tm. 2019-yil) tushkunlikka tushib qolgan. Ijodi. 1983-yil „Sado“ ansambli Samarqandga gastrolga borganida ularga 20 ta konsert uchun musiqachi va qoʻshiqchi kerak boʻlib qoladi. Chunki „Sado“ning musiqiy rahbari konservatoriyaga tezda imtihon topshirishi va AQShga ketishi kerak boʻlgan. „Sado“ ansambli gitarachisi Ruslan Sharipovga ular bilan birga sahnaga chiqishni taklif etgan, shundan boshlab Ruslan Sharipov katta sahnaga ilk qadamini qoʻygan. Ruslan Sharipov 1980-yillarda „Bayt“ guruhining asoschilaridan biriga aylanadi. „Bayt“ Shvetsiyaning „Europe“ guruhi uslubiga yaqin rok qoʻshiqlar ijro etgan. Guruh Oʻzbekistonda keng omma eʼtiboriga tushgan. Guruhning konsertlarida koʻplab muhlislar yigʻilgan. Ruslan Sharipov xotini Nargiz Zokirovani ham „Bayt“ guruhiga qoʻshmoqchi boʻladi ammo guruhning boshqa aʼzolari saflarida ayol kishi boʻlishini istashmaydi. Shundan soʻng Ruslan Sharipov „Bayt“ guruhi tarkibidan chiqib, turmush oʻrtogʻi (Nargiz Zokirova) bilan „Olov“ nomli guruh tuzib, birgalikda konsertlar beradi (tm. 1988-yil). Bu paytda u qoʻshiq kuylash bilan birga musiqa bastalash, aranjirovkalash va qoʻshiqlar yozish bilan ham shugʻullanadi. Ruslan Sharipov 1989-yil tuzilgan „Bolalar“ guruhining ilk badiiy rahbari edi. Hatto guruhning nomini ham Ruslan Sharipov qoʻygan. Sanʼatkor Ziyod Eshonxoʻjayev bilan doimiy ijodiy hamkorlik qilgan. 1991-yildan keyin qoʻshiqchi Layloga atab 2 ta albom yozgan. Ruslan Sharipov 2007-yildan 2017-yilgacha katta sahnada koʻrinish bermagan. 2017-yil yangi qoʻshiqlar bilan shou-biznesga qaytgan. Ruslan Sharipov umumiy hisobda „Sado“, „Bayt“, „Bolalar“, „Original“, „Eski shahar“, „Oʻzbek sistem“, „Shahzod“, „Al Vakil“, „Setora“, „Yalla“, „Xoʻja“, „Shod“, Bonu, Laylo, Nargiz Zokirova, Yulduz Usmonova, Ravshan Sobirov, Avazbek Olimov, Dildora Niyozova kabi sanʼatkorlar uchun musiqalar va qoʻshiqlar yozib bergan. Shoira Otabekovaning katta sahnaga chiqishiga sababchi boʻlgan. 2000-yil Oʻzbekistonda xizmat koʻrsatgan artist unvonini olgan. Vafoti. Ruslan Sharipov 2020-yil 28-iyul kuni Toshkent shahrida soat 17:30 atrofida insultdan vafot etdi, ijtimoiy tarmoqlarda Sharipov koronavirus sababli vafot etgani haqida gaplar tarqaldi lekin Ruslan Sharipovning yaqinlari bu mish-mishlarni rad etishdi va Ruslan Sharipov aynan insult oqibatida vafot etganini tasdiqlashdi. Xotira. 2022-yil yozida Ruslan Sharipovning qizlari Kamilla va Yasmina Sharipovalar Ruslan Sharipovga atab uning „Otam qabri“ qoʻshigʻini yangi talqinda „Otajonim“ nomi ostida kuyladilar. Bundan tashqari, 2022-yilning 9-iyun kuni Toshkentdagi Xalqlar doʻstligi saroyida Ruslan Sharipov xotirasiga bagʻishlangan konsert dasturi boʻlib oʻtdi.